BrysselEU saattaa välttyä Yhdysvaltain uhkaamilta teräs- ja alumiinitulleilta.

EU:n kauppakomissaari Cecilia Malmström ja Yhdysvaltain kauppaministeri Wilbur Ross julkaisivat jo eilen illalla hyvin tiiviin tiedotteen (siirryt toiseen palveluun), jossa kerrottiin keskusteluiden kauppapolitiikasta jatkuvan.

Keskiviikkoiltana Brysseliin palannut Malmström puhui tänään torstaina Europan parlamentin kansainvälisen kaupan komitealle.

– Presidentti [Donald Trump] tekee päätöksen asiasta. Mutta odotamme ministeri Rossin suosittelevan, että koko EU jätetään kokonaan ulkopuolelle.

Kysyttäessä onko luvassa ehdotuksia muista tuontitulleista, vastasi Malmström ettei hän tiedä.

– Nyt puhutaan teräksestä ja alumiinista.

Presidentti Donald Trumpin odotetaan kommentoivan asiaa myöhemmin tänään. Trumpin maaliskuun alussa määräämien tuontitullien, teräkselle 25 prosentin ja alumiinille 10 prosentin, piti alunperin astua voimaan huomenna perjantaina.

Uutistoimisto Bloombergin EU-lähteiden mukaan (siirryt toiseen palveluun) kauppakomissaari Malmströmin ja kauppaministeri Rossin kaksipäiväisissä neuvotteluissa saatiin aikaan suunnanmuutos, jonka myötä koko Euroopan unioni välttyisi uhatuilta tuontitulleilta.

EU-komission varapuheenjohtaja Jyrki Katainen sanoi Bloombergin tv-haastattelussa Malmströmin Washingtonin-vierailun olleen hedelmällinen.

– Meillä on hyvät mahdollisuudet ratkaista tilanne ja vakauttaa ongelma, Katainen arvioi.

Tuontitullit myös EU-johtajien kokouksen aihe

Tuontitulleista ja kauppasodan uhasta keskustelevat tänään torstaina myös Brysseliin kokoontuvat EU-maiden päämiehet, joille Malmström kertoo Washingtonissa käymiensä neuvotteluiden tuloksista.

Eurooppa-neuvoston puheenjohtaja Donald Tusk korosti lähettämässään kutsukirjeessä (siirryt toiseen palveluun) transatlanttisten suhteiden tuomaa turvaa ja menestystä – sekä Yhdysvalloille että EU:lle molemmille.

– Meidän tulee jatkossakin toimia yhdessä Yhdysvaltojen kanssa niin, että transatlanttinen taloussuhteemme vahvistuu, ei heikenny, Tusk kirjoittaa.

EU-johtajien huippukokouksessa asialistalla on kauppakiistojen lisäksi paljon muutakin.

Päämiehet keskustelevat tänään muun muassa Britannian hermomyrkkyiskusta sekä EU-komission eilen esittämästä digiverosta internetin suuryrityksille. Asialistalla ovat myös Länsi-Balkanin maiden EU-suhde sekä Turkki.

Huomenna EU-maiden johtajat keskustelevat Britannian EU-erosta brexitistä sekä Euroopan talous- ja rahaliiton Emun kehittämisestä.

Lue myös:

Katainen Trumpin terästulleista: "Toivomme, että vastatoimiin ei tarvitse ryhtyä"

Lista vastatoimista virallisestikin julki: Näin EU aikoo vastata Trumpin terästulleihin

EU maksamassa potut pottuina Yhdysvalloille – tuontitullit saattavat rokottaa kuluttajan kukkaroa